Քուն (Կուրբե)

Քուն (), ֆրանսիացի ռեալիստ նկարիչ Գյուստավ Կուրբեի 1866 թվականին նկարած կտավը։ Հայտնի է նաև «Երկու ընկերուհի» () և «Ծուլություն և ցանկություն» () անուններով։  Այժմ գտնվում է Փարիզի փոքր պալատում։

Պատմություն
«Քուն» կտավը նկարվել է Օսմանյան կայսրության թուրք դիվանագետ և հավաքորդ Հալիլ Փաշայի պատվերով, որը 1860 թվականից ապրել է Փարիզում։ Նկարի ցուցադրությունը արգելվել է ընդհուպ 1988 թվականը։ Նման արգելքի են ենթարկվել նաև Գյուստավ Կուրբեի այլ նկարներ, որոնցից է խոշոր պլանով կանացի ամոթույքը պատկերող «Աշխարհի սկիզբը»։ Այդ կտավի առաջին տերը նույնպես եղել է Հալիլ Փաշան։ 1872 թվականին «Քունը» ցուցադրվել է պատկերասրահում, և դարձել ոստիկանական հաշվետվության առարկա։ Այս նկարի բնորդուհիներից մեկը Ջոաննա Հիֆենանն էր, որը այդ ժամանակ կեցվածք էր ընդունում Ջեյմս Ուիսթլերի համար։ Նա Ուիսթլերի սիրուհին էր, բայց այս նկարից հետո նրանց հարաբերություները խզվեցին, իսկ Ուիսթլերի կարծիքը Կուրբեի մասին փոխվեց դեպի վատը։

«Գեյերի և լեսբուհիների պատմության և մշակույթի հանրագիտարանը» «Քունը» դասում է գեղանկարչության հայտնի գործերի շարքում։Այս նկարը մեծ ազդեցություն է ունեցել 19-րդ դարի արվեստի վրա։ Նկարի առաջին ցուցադրումից հետո մի շարք նկարիչներ սկսեցին լեսբիական զույգեր նկարել և այս թեմայի արծածումը նպաստեց լեսբիական հարաբերությունների տաբուների նվազեցմանը։

Այժմ նկարը համալրում է Փարիզի փոքր պալատի հավաքածուն։

Նկարագիր 
Նկարում պատկերված են քնած երկու մերկ կին, ըստ երևույթին լեսբուհիներ։ Նրանք պառկած են իրար փաթաթված։ Ձախից շագանակագույն մազերով կինն է՝ մեջքի վրա պառկած։ Նրա ոտքերը կողքից են պատկերված, աջով նա գրկել է երկրորդ կնոջը՝ շիկահերին, իսկ աջը հանգչում է նրա ոտքին։ Շիկահերի դեմքը շրջված է դեպի թխահերը։ Նկարն ակնարկում է, որ կանայք հանգստանում են սեռական գործողությունից հետո։ Նրանց ոտքերի մոտ, սպիտակեղենի վրա որոշ զարդեր կան ընկած։ Կրքոտ հարաբերության ևս մեկ ակնարկ է քանդված մարգարտաշար վզնոցը։ Թխահերի աջ ձեռքում հագուստի եզր է երևում։ Պատկերին ֆոն է ծառայում մուգ կապույտ վարագույրը։ Անկողնուց աջ սեղան է՝ վրան վառ ծաղիկներով դեղին սկահակ։ Ձախից արևելյան ոճի սեղանիկ է, որի վրա  բաժակ, կուժ և բյուրեղապակե սկիհ կա։ Ներքևի աջ անկյունում մակագրություն կա՝ «Գ․Կուրբե 66»։

Վերլուծություն 
Նկարը ստեղծվել է Շառլ Բոդլերի «Չարության ծաղիկները» ժողովածուի, լեսբիական թեմայով գրված՝ «Անիծված կանայք (Իպոլիտա և Դելֆինա)» բանաստեղծության ազդեցության տակ (1857)։ «Քունը» օգտագործվել է որպես ռեալիստական գեղանկարչության լավ օրինակ։ Նշվել է, որ մերկ մարմինները նկարված են առանց չափազանցության և մարմնի թերությունները թաքցված չեն։ Ըստ որոշ քննադատների նկարն անթերի ներկայացնում է էրոտիկ ժանրը։

Գրականություն 
 Bruno Foucart, Courbet, Paris, Flammarion, coll. « Les maitres de la peinture moderne », 1977 (OCLC 602545091, notice BnF no FRBNF34592962). 
 James H. Rubin (trad. Xavier Bernard), Courbet, Phaidon, coll. « Art & Idées », 2003 (ISBN 0-7148-9078-2). 
 Laurence Des Cars (conservateur au musée d'Orsay), Dominique de Font-Réaulx (conservateur au musée d'Orsay), Gary Tinterow (directeur du département d'art moderne et contemporain du Metropolitan Museum of Art) et Michel Hilaire (directeur du musée Fabre), Gustave Courbet : Exposition Paris, New York, Montpellier 2007-2008, Réunion des musées nationaux, 2007 (ISBN 978-2-7118-5297-0).

Ծանոթագրություններ 

1866 նկարներ
Մերկ կանանց պատկերով նկարներ
ԼԳԲՏ-ն մշակույթի և արվեստի մեջ